विमानतल से खाशोगी सीधे प्रधानमंत्री चंद्रशेखर के पास पहुंचे। वे भोंडसी के अपने आश्रम में थे। चंद्रास्वामी पहले से उनके साथ थे। चंद्रशेखर के दौर में हालत यह हो गई थी कि पेट्रोल-डीजल और दूसरी ज़रूरी चीज़ों के आयात का उधार चुकाना मुश्किल हो गया था और सरकार 400 मिलियन डॉलर (आज के हिसाब से क़रीब पौने तीन सौ करोड़ रुपए) का कर्ज़ लेने के लिए बैंक ऑफ इंग्लैंड और बैंक ऑफ जापान के पास देश का 47 टन सोना गिरवी रखने की तैयारी कर रही थी। चंद्रशेखर से खाशोगी की लंबी बातचीत हुई और रिस-रिस कर बाहर आई ख़बरें तब कहती थीं कि खाशोगी ने अपनी मुलाकात में चंद्रशेखर से दो ख़ास बातें कहीं। एक तो यह कि वे सऊदी अरब से भारत को चार बिलियन डॉलर (आज के हिसाब से पौने तीन हज़ार करोड़ रुपए) का कर्ज़ दिलवा सकते हैं। और, दूसरी यह कि उन्हें मालूम है कि बोफोर्स तोप सौदे में दलाली की रकम जोर्डन होते हुए किस तरह कहां पहुंची और वे इसके सबूत जुटा कर उन्हें दे सकते हैं। खाशोगी ने अपना जाल फेंका। चंद्रशेखर कितना फंसे, कौन जाने! राजीव गांधी विपक्ष में थे। उनका सुरक्षा इंतजाम पहले की तरह मज़बूत नहीं रह गया था। खाशोगी की भारत यात्रा के ढाई महीने बीतते-बीतते श्रीपेरुंबुदूर में राजीव गांधी की हत्या हो गई।